text: SMS styrker hukommelsen
  22 januar 2014 kl. 11.15
  Korte meddelelser på mobiltelefonen styrker patienters hukommelse.
  Det viser erfaringerne fra nyreambulatoriet på Fredericia Sygehus, der i de seneste otte måneder har sendt SMS-påmindelser til patienter, som skal aflevere blod- eller urinprøve og møde til kontrol på afdelingen.
  Nyreambulatoriet har fået 46 færre udeblivelser. Det svarer til 27 patienter om måneden.
  Personalet spilder deres tid, når patienterne ikke dukker op som aftalt, og det koster sygehusene millioner af kroner om året.
  - Nogle af de udeblivelser, vi havde før, er blevet til afbud, men når vi får afbuddet i god tid, har vi mulighed for at bruge tiden til en anden patient, som har brug for hurtig opfølgning, eller vi har mulighed for at udnytte tiden til nogle af de mange praktiske og administrative opgaver, fortæller afdelingssygeplejerske Kirsten Qvist.
  Andre afdelinger på Fredericia Sygehus får nu også SMS-sendere, og ideen har også spredt sig til sygehuset i Kolding.
  Det har kostet 5.000 kroner at lave systemet.
  